**भारत सरकार**

**वित्त मंत्रालय**

**आर्थिक कार्य विभाग**

**राज्य सभा**

**अतारांकित प्रश्न संख्या 63**

**(जिसका उत्तर मंगलवार, 11 दिसंबर, 2018/20 अग्रहायण, 1940 (शक) को दिया जाना है।)**

**जीएसटी के कारण देश में आर्थिक विकास की गति का धीमा होना**

**63. श्रीमती विजिला सत्यानंत**:

क्या **वित्त मंत्री** यह बताने की कृपा करेंगे कि:

(क) क्या यह सच है कि माल एवं सेवा कर, कॉर्पोरेट के दीर्घकालीन मुद्दों और बैंकों के तुलनपत्र से जुड़ी समस्याओं के कारण 2017 में भारत का आर्थिक विकास कम हुआ;

(ख) यदि हां, तो तत्संबंधी ब्यौरा क्या है;

(ग) क्या यह भी सच है कि 2017 में भारत के सकल घरेलू उत्पाद में 6.6 प्रतिशत की बढ़ोत्तरी हुई, जो कि 2016 के 7.1 प्रतिशत से कम है;

(घ) क्या 2018 में भारत के सकल घरेलू उत्पाद के 7.2 प्रतिशत बढ़ने और अगले वर्ष 7.4 प्रतिशत बढ़ने की संभावना है; और

(ङ) यदि हां, तो तत्संबंधी ब्यौरा क्या है?

**उत्तर**

**वित्त राज्य मंत्री (श्री पोन्. राधाकृष्णन्)**

(क) से (ग): उच्च आर्थिक विकास दर को प्राप्त करना और बरकरार रखना अनेक कारकों पर निर्भर करता है जैसे ढांचागत बाह्य, राजकोषीय और मौद्रिक कारकों के साथ किए गए सुधार उपाय आदि। तथापि, इन कारकों में से प्रत्येक की आर्थिक वृद्धि का अलग-अलग पता लगाने के लिए कोई सटीक मानदंड नहीं है। स्थिर मूल्य (2011-12) के आधार पर भारत की जीडीपी वृद्धि दर 2016-17 और 2017-18 में क्रमश: 7.1 प्रतिशत और 6.7 प्रतिशत थी। तथापि, 2018-19 की प्रथम छमाही (अप्रैल-सितंबर) जीडीपी में 7.6 प्रतिशत की वृद्धि के साथ अर्थव्यवस्था ने अपनी वृद्धि दर पुन: प्राप्त कर ली।

(घ) और (ड.) जनवरी 2018 में प्रस्तुत आर्थिक समीक्षा 2017-18 ने 2018-19 में जीडीपी की वृद्धि दर 7.0 से 7.5 प्रतिशत रहने का संकेत किया है। पांचवें द्विमासिक मौद्रिक नीति विवरण, 2018-19 में भारतीय रिजर्व बैंक ने 2018-19 में भारत की जीडीपी वृद्धि दर 7.4 प्रतिशत रहने का अनुमान लगाया था। विभिन्न अंतरराष्ट्रीय एजेंसियों द्वारा भारत की आर्थिक वृद्धि दर के पूर्वानुमानों को नीचे दिया गया है:

**सारणी 1: भारत की प्रस्तावित आर्थिक वृद्धि दर (प्रतिशत में)**

|  |  |  |
| --- | --- | --- |
| एजेंसी/ संगठन | **2018-19** | **2019-20** |
| अंतरराष्ट्रीय मुद्रा कोष | 7.3 | 7.4 |
| विश्व बैंक | 7.3 | 7.5 |
| एशियन विकास बैंक | 7.3 | 7.6 |

**\*\*\*\*\***